VADĪBAS ZIŅOJUMS

Valmiera

**Juridiskā adrese**

Lāčplēša iela 2, Valmiera, Valmieras novads, LV-4201

**Pakļautības, darbības veids**

Valmieras novada pašvaldība (turpmāk – Pašvaldība) ir atvasināta publiska persona.

**2022.gadā Pašvaldības domi (19 deputāti) vada:**

Jānis Baiks - domes priekšsēdētājs (no 01.07.2021.)

Ričards Gailums - domes priekšsēdētāja vietnieks attīstības, sadarbības un sociālajos jautājumos (no 01.07.2021.)

Guntis Gladkins - priekšsēdētāja vietnieks infrastruktūras un uzņēmējdarbības jautājumos (no 01.07.2021.)

Jānis Olmanis - priekšsēdētāja vietnieks izglītības, kultūras un sporta jautājumos (no 01.07.2021.)

**Normatīvie akti, kas regulē iestādes pamatdarbību**

Pašvaldība savā darbībā pamatojas uz Valmieras novada pašvaldības 2021.gada 1.jūlija saistošajiem noteikumiem nr.1 “Valmieras novada pašvaldības nolikums”, Latvijas Republikas spēkā esošajiem normatīvajiem aktiem, Pašvaldības domes lēmumiem, domes priekšsēdētāja un viņa vietnieku, Pašvaldības izpilddirektora un viņa vietnieku rīkojumiem un norādījumiem.

Pašvaldības 2022.gada pārskats sniedz informāciju par norisēm Pašvaldības darbā, īstenotajiem finanšu politikas pasākumiem un budžeta līdzekļu izlietojumu Pašvaldības funkciju izpildei.

**Iestādes galvenās funkcijas**

Valmieras novads – otrs lielākais novads Latvijā pēc iedzīvotāju skaita, bet novada administratīvais centrs Valmiera ir devītā lielākā starp valstspilsētām un ir nozīmīgs ekonomiskais, rūpniecības, kā arī izglītības, sporta un kultūras centrs.

Pašvaldība pilda likumā “Par pašvaldībām” noteiktās funkcijas, kuru izpildei ir izveidotas iestādes, ir līdzdalība kapitālsabiedrībās un biedrs biedrībās un nodibinājumos[[1]](#footnote-1). Pašvaldībā uz pārskata sagatavošanas brīdi ir izveidotas 32 komisijas, tostarp apakškomisijas, vairākas padomes un darba grupas.

Valmieras novada attīstība ir balstīta ilgtspējīgas attīstības plānošanas dokumentos: Valmieras novada ilgtspējīgas attīstības stratēģija 2022.-2038.gadam un Valmieras novada attīstības programma 2022.-2028.gadam (apstiprināta 27.10.2022., līdz tam - atbilstoši spēkā esošajiem apvienoto pašvaldību ilgtspējīgas attīstības dokumentiem) un Teritorijas plānojumu (24.11.2022. uzsākta Valmieras novada teritorijas plānojuma izstrāde, līdz tā apstiprināšanai - atbilstoši spēkā esošajiem apvienoto pašvaldību teritorijas plānojumiem). Pašvaldības 2022.gada uzdevumi aptvēra visas novada attīstībai nozīmīgās nozares. Kā viens no svarīgākajiem uzdevumiem pārskata gadā bija kvalitatīva ES fondu 2014.–2020.gada plānošanas periodā pieejamā finansējuma apguve (uzņēmējdarbība, ēku energoefektivitātes uzlabošana, izglītība, sociālā aizsardzība u.c.) – tika turpināta jau uzsākto projektu īstenošana, kā arī uzsākta jaunā plānošanas perioda projektu pieteikumu sagatavošana.

Pašvaldības darbība tiek veikta atbilstoši standarta LVS ISO 9001:2015 prasībām, kas nodrošina gan augstāku organizācijas darbības efektivitāti un atbilstību normatīvo aktu prasībām, gan organizācijas un vadības procesu, kā arī sniegto pakalpojumu kvalitātes nepārtrauktu uzlabošanos. Atbilstoši standarta LVS EN ISO 50001:2018 prasībām organizēta energopārvaldības sistēma.

**Galvenie notikumi, kas ietekmējuši iestādes darbību pārskata gadā**

2023.gada 1.janvārī Valmieras novadā dzīves vietu deklarējuši 53 962 cilvēki[[2]](#footnote-2), gadu iepriekš 53 967 iedzīvotāji. Nodarbinātības valsts aģentūras apkopotie statistiskie dati liecina, ka Valmieras novadā uz 01.01.2023. bezdarbnieka statuss ir 636 iedzīvotājiem un vidējais bezdarba līmenis ir 3,6% un Valmieras pilsētā - 408 iedzīvotājiem jeb vidējais bezdarba līmenis ir 3,0%[[3]](#footnote-3) no darbspējas vecuma iedzīvotājiem. Šie rādītāji ir zemāki par valstī esošo uz 01.01.2023. – 4,5% no darbspējas vecuma iedzīvotājiem.

2022.gadā visā pasaulē turpinājās Covid-19 pandēmija, arī Latvijā.

2022.gada 24.februārī Krievijas Federācija iebruka un uzsāka karadarbību Ukrainas teritorijā, iznīcinot infrastruktūru un iniciējot Ukrainas civiliedzīvotāju izceļošanu uz citām valstīm, tostarp Latviju. Notiekošā kara darbība Ukrainā ir nesusi globālas ekonomiskās pārmaiņas visā pasaulē, tostarp Latvijā, ietekmējot arī Pašvaldībai veicamās funkcijas. Uz pārskata sagatavošanas brīdi Valmieras novadā joprojām ir izmitināti Ukrainas civiliedzīvotāji, pamatā sievietes un bērni. Pašvaldība sniegusi un turpinās sniegt gan materiālu, gan nemateriālu atbalstu – gan novadā izmitinātajiem Ukrainas civiliedzīvotājiem, gan infrastruktūras un pakalpojumu nodrošināšanai Ukrainā.

2022.gada 14.jūnijā Pašvaldības dome atbalstīja sadarbības līguma noslēgšanu starp Valmieras valstspilsētu un Čerkasi pilsētu (Ukraina), ar mērķi nostiprināt sadarbību starp abu pilsētu teritoriālajām kopienām, kā arī paplašināt palīdzības sniegšanu abpusēji izdevīgai sadarbībai un pieredzes apmaiņai.

Tāpat karadarbība (tostarp Krievijai un Baltkrievijai noteiktās sankcijas) iespaidojusi izejvielu un materiālu pieejamību, kas savukārt būtiski ietekmē ekonomikas norises – 2022.gada rudens pusē sākoties būtiskam energoresursu cenu kāpumam.

Lai gan karadarbība Ukrainā būtiski ietekmēja iedzīvotāju un pašvaldības ikdienu - paaugstinātās pakalpojumu un izejmateriālu, tostarp, energoresursu, cenas, aktīva bija uzņēmējdarbības vide, tostarp, industriālo parku izveide un turpinājās investoru un investīciju ražošanai piesaiste, tika iniciētas un ieviestas dažādas atbalsta iespējas dažādām iedzīvotāju grupām, kultūras, sporta, tūrisma u.c. norises.

Pašvaldības dome 2022.gada 27.oktobrī lēma par sadarbības līguma slēgšanu starp Pašvaldību un Japānas Uzbekistānas Zīda ceļa fondu (Japāna), ar mērķi stiprināt ekonomisko sadarbību un veicināt uzņēmējdarbību, īstenojot projektus šādās jomās: investīcijas, infrastruktūra, tirdzniecība, izglītība, lauksaimniecība un reģionālā sadarbība ar moderno tehnoloģiju efektīvu integrāciju, ņemot vērā Japānas inovatīvo pieredzi. 2022.gada 14.novembrī Tokijā, starp Pašvaldību un Japānas Uzbekistānas zīda ceļa fondu tika parakstīts saprašanās memorands.

# Atbilstoši likuma “Par padomju un nacistisko režīmu slavinošu objektu eksponēšanas aizliegumu un to demontāžu Latvijas Republikas teritorijā”, Ministru kabineta 14.07.2022. noteikumiem Nr.448 “Latvijas Republikas teritorijā esošo demontējamo padomju un nacistisko režīmu slavinošo objektu saraksts”, kā arī Pašvaldības domes lēmumu “Par padomju un nacistisko režīmu slavinošu objektu demontāžu Valmieras novada pašvaldības administratīvajā teritorijā” tika noteikta četru pieminekļu demontāža. Šobrīd turpinās darbs pie ar komunistisko totalitāro režīmu un PSRS okupācijas varu saistītu ielu nosaukumu izpētes un izvērtēšanas.

2022.gada rudenī daļēji nomainījās Pašvaldības domes sastāvs, jo četri deputāti tika ievēlēti 14.Saeimā.

2022.gadā tupinājās darbs pie vienotas Valmieras novada simbolikas izstrādes. Simbolika, tostarp, Valmieras novada ģerbonis un karogs, pieņemti ar Pašvaldības 31.01.2023. Saistošajiem noteikumiem Nr.83 “Par Valmieras novada simboliku”.

2022.gada decembra sēdē Pašvaldības dome lēma par grozījumiem Pašvaldības nolikumā, pārdēvējot Valmieras novada pašvaldības administrāciju par Valmieras novada Centrālo pārvaldi, tādējādi administrācijas un centrālās pārvaldes jēdzienu pielāgojot Pašvaldību likuma prasībām.

**Būtiskas pārmaiņas iestādes darbībā**

2022.gada 27.janvārī Pašvaldības dome lēma par 3 pirmsskolas izglītības iestāžu Valmierā reorganizāciju, tās rezultātā izveidojot 6 atsevišķas pirmsskolas izglītības iestādes. Reorganizācija tika pabeigta 31.07.2022.

2022. gada maijā noslēdzās Valmieras pilsētas un Valmieras novada dalība konkursā “Eiropas kultūras galvaspilsēta 2027”. Konkursa finālā Valmieras novads veiksmīgi startēja ar koncepciju “Dinamiskā pilsēta”, piekāpjoties Liepājas valstspilsētai. Pēc konkursa veikta programmas pielāgošana, saglabājot konceptu par “Dinamisko pilsētu” un definējot 3 galvenos virzienus kultūras jomas attīstībai novadā - starptautiski, laikmetīgi un iesaistoši.

Ar mērķi nodrošināt kultūras infrastruktūras attīstību, atjaunošanu un atbilstību mūsdienu vides, dizaina un kultūras produktu patēriņa prasībām, pilnveidojot esošo un veidojot jaunu kultūras un radošo industriju infrastruktūru, t.sk., laikmetīgās mākslas centru KURTUVE, nodrošinot sabalansētu un kvalitatīvu kultūras produktu piedāvājumu visu gadu dažādām mērķauditorijām; nodrošinot kultūras mantojuma pēctecību, saglabāšanu, tā mūsdienīgu interpretāciju, tālāknodošanu dažādām auditorijām, kā arī ievērojot iepriekš pieņemtos lēmumus, Pašvaldība iegādājās nekustamo īpašumu Rīgas ielā 25, Valmierā (bijusī katlu māja). Līdz 2024.gadam un teātra ēkas pārbūves pabeigšanai KURTUVĒ atradīsies Valmieras drāmas teātra pagaidu mājvieta.

2022.gada 24.augustā Pašvaldības dome lēma par Pašvaldības dalību Pilsētu mēru paktā un Valmieras novada Ilgtspējīgas enerģētikas un klimata rīcības plāna 2030.gadam izstrādi, tādējādi apņemoties aktīvi veicināt klimata mērķu sasniegšanu un kā galveno nosakot sasniegt klimata neitralitāti līdz 2050.gadam.

2022.gadā turpinājās deinstitucionalizācijas process. Projekta “Vidzeme iekļauj” ietvaros nodrošināti sabiedrībā balstīti pakalpojumi bērniem ar funkcionāliem traucējumiem un pilngadīgām personām ar garīga rakstura traucējumiem, atvērti vairāki jauni sociālo pakalpojumu sniegšanas centri, tostarp grupu dzīvokļi – Mazsalacā, Rūjienā.

Ar mērķi veicināt valsts aizsargājamo kultūrvēsturisko objektu sakārtošanu un atgriešanu ekonomiskajā apritē, kā arī pašvaldībai noteikto autonomo funkciju izpildei, Pašvaldības dome lēma un ar Ministru kabineta 05.04.2022. rīkojumu tika atbalstīta valsts īpašuma “Naukšēnu muiža” pārņemšana Pašvaldības īpašumā bez atlīdzības. Pamatojoties uz Ministru kabineta 14.07.2022. rīkojumu šajās ēkās savu darbību ar 2022.gada 1.oktobri izbeidza Izglītības un zinātnes ministrijas padotībā esošā valsts izglītības iestāde – sociālās korekcijas izglītības iestāde "Naukšēni". Šobrīd notiek darbs pie Naukšēnu muižas apsaimniekošanas un izmantošanas veicināšanas koncepcijas izstrādes un ēku nomnieku piesaistes.

Ar mērķi attīstīt uz iedzīvotāju un sadarbību vērstu pārvaldību, kā arī ievērojot nepieciešamību nodrošināt efektīvu Pašvaldības pārvaldes darbu, racionāli izvietojot pašvaldības iestādes vienā administratīvajā ēkā, maiņas darījumā 2022.gada rudenī Pašvaldība īpašumā ieguva nekustamo īpašumu Raiņa iela 14, Valmierā (ēkas, zeme). Šobrīd notiek darbs pie telpu pielāgošanas un teritorijas labiekārtošanas būvprojektu izstrādes.

Lai veicinātu sabiedrības līdzdalību Pašvaldības darbā, 2022.gadā tika īstenotas aktivitātes ar iedzīvotāju iesaisti - līdzdalības budžets, iedzīvotāju iniciatīvu projektu konkurss un regulāras tikšanās ar iedzīvotājiem.

Tika veikti priekšdarbi, lai ar 2023.gada 1.janvāri nodrošinātu ar Pašvaldību likumu noteiktās domes sēžu tiešraides un audiovizuālā ieraksta publiskošanu.

**Paredzamie notikumi, kas varētu būtiski ietekmēt iestādes darbību nākotnē**

Uz pārskata sagatavošanas brīdi dome pieņēmusi lēmumus par vairāku izglītības iestāžu reorganizāciju, tās pievienojot citām Pašvaldības izglītības iestādēm. Reorganizācijas process tiks pabeigts līdz 2023./2024.mācību gada sākumam.

2022.gadā ir pieņemti arī lēmumi par kapitālsabiedrību reorganizāciju: SIA “KPU Banga” - to sadalot sašķelšanas ceļā un pievienojot mantu SIA “Rūjienas siltums” un SIA “Valmieras namsaimnieks”, bet SIA “BN Komforts – to sadalot sašķelšanas ceļā un pievienojot mantu SIA “Kocēnu komunālā saimniecība” un SIA “Valmieras namsaimnieks”. Reorganizācijas process noslēgsies 2023.gada sākumā.

Lai sasniegtu ilgtermiņa attīstības mērķi – nodrošinātu iedzīvotāju labklājības pieaugumu, Pašvaldības viens no galvenajiem uzdevumiem ir turpināt attīstīt uzņēmējdarbību, īpaši akcentējot ražošanu, nodrošināt dzīvojamā fonda piedāvājumu, uzlabot novada infrastruktūru un sekmēt inovācijas dažādās jomās (uzņēmējdarbība, ēku energoefektivitātes uzlabošana, izglītība, sociālā aizsardzība un citi),2022.gadā un turpmākajos gados gan industriālo teritoriju, gan novada kopējai attīstībai plānots gan turpināt, gan uzsākt jaunus nozīmīgus projektus, izmantojot ES struktūrfondu, valsts un pašvaldības budžeta līdzekļus.

2022.gadā turpinājās gan esošo industriālo teritoriju attīstība, gan topošā Valmieras industriālā parka attīstības projekta pieteikuma sagatavošana, projekta kopējās izmaksas lēšot ~24,5 miljonu eiro apmērā, tostarp 20 miljonus eiro paredzot piesaistīt no Attīstības un noturības mehānisma plāna finansējuma. Projekts paredz attīstīt nacionālas nozīmes industriālo parku, izveidojot pilnvērtīgi un neatkarīgi darboties spējīgu industriālās teritorijas infrastruktūru Valmieras novadā, kā arī piesaistīt investorus, sekmējot ar augstu pievienoto vērtību un uz eksportu orientētu darba vietu radīšanu (vismaz 82 jaunu darba vietu radīšana industriālajā parkā ar vidējo algu, kas pārsniedz vidējo algu attiecīgajā tautsaimniecības nozarē), tādējādi mazinot reģionālās attīstības atšķirības starp Rīgas reģionu un pārējo Latvijas teritoriju. Projekta pieteikuma iesniegšana paredzēta 28.04.2023.

Pašvaldības dome 24.08.2022. pieņēma lēmumu “Par zemas īres mājokļu būvniecību” konceptuāli atbalstot Pašvaldībai un SIA “Valmieras namsaimnieks” iesaistīties zemas īres mājokļu būvniecības projekta īstenošanā. Balstoties uz šo, ir veikta SIA “Valmieras namsaimnieks” pamatkapitāla palielināšana, ieguldot tās pamatkapitālā vairākus nekustamos īpašumus – zemes vienības. Uz pārskata sagatavošanas brīdi Pašvaldības dome ar 30.03.2023. lēmumu ir noteikusi noslēgt pilnvarojuma līgumu (ar noteikto pilnvarojumu uz 50 gadiem) ar SIA “Valmieras namsaimnieks” par vispārējas tautsaimnieciskas nozīmes pakalpojuma sniegšanu par īres mājokļa nodrošināšanu mājsaimniecībām Valmieras valstspilsētā.

Savukārt, ar mērķi nodrošināt Pašvaldības autonomās funkcijas, tostarp, rūpēties par kultūru un sekmēt tradicionālo kultūras vērtību saglabāšanu un tautas jaunrades attīstību un organizēt iedzīvotājiem komunālos pakalpojumus, Pašvaldības dome 28.04.2022. ir pieņēmusi lēmumu “Par valstij piederošu nekustamo īpašumu pārņemšanu”. Ar minēto lēmumu paredzēts lūgt Ministru kabinetam bez atlīdzības nodot Pašvaldības īpašumā vairākus nekustamos īpašumus, zemes vienības Valmiermuižā, kuru īpašnieks ir valsts Tieslietu ministrijas personā. Uz pārskata sagatavošanas brīdi Ministru kabineta rīkojums ir izstrādes/saskaņošanas procesā Tieslietu ministrijā.

Pašvaldība aktīvi strādā pie klimata pārmaiņu radītās ietekmes mazināšanas un ar Eiropas Savienības Zaļo kursu saistītiem izaicinājumiem. Plānots strādāt pie pārrobežu projektiem un ārvalstu partneru piesaistes savstarpējās pieredzes apmaiņai, un labās prakses ieviešanai Pārskata periodā paredzēts apzināt nepieciešamības un iespējas pilsētas lietus ūdens ilgtspējīgai apsaimniekošanai.

Turpināsies koncepta “Dinamiskā pilsēta” īstenošana, tādējādi stiprinot un izmantojot Valmieras novada kultūras potenciālu. Pašvaldība turpina savu iesaisti arī Nacionālajā veselīgo pilsētu tīklā, nodrošinot daudzveidīgus veselības veicināšanas pasākumus dažādām iedzīvotāju grupām. Pašvaldības iesaiste turpinās arī deinstitucionalizācijas procesā, lai attīstītu pakalpojumu infrastruktūru un nodrošinātu pakalpojumus personu ar invaliditāti neatkarīgai dzīvei un integrācijai sabiedrībā.

Uz pārskata sagatavošanas brīdi, atbilstoši “Publiskas personas kapitāla daļu un kapitālsabiedrību pārvaldības likums” tiesiskajam regulējumam, turpinās Pašvaldības līdzdalības kapitālsabiedrībās izvērtēšana. Pašvaldības dome uz pārskata sagatavošanas brīdi jau ir pieņēmusi lēmumus par līdzdalības saglabāšanu SIA “Vidzemes slimnīca”, SIA “Mazsalacas slimnīca”, SIA “Valmieras Olimpiskais centrs” un SIA “ZAAO”, savukārt, par līdzdalības saglabāšanu SIA “VTU Valmiera, SIA “Valmieras namsaimnieks” un AS “Valmieras enerģija” paredzēts lemt kādā no tuvākajām Pašvaldības domes sēdēm. Atbilstoši Konkurences padomes ieteikumiem, Pašvaldībai jāprecizē vēl trīs kapitālsabiedrību juridiskais un ekonomiskais līdzdalības izvērtējums un jāiesniedz atkārtotai izvērtēšanai. Pēc pozitīvu atzinumu saņemšanas, Pašvaldības tiešā līdzdalība šogad tiks pārvērtēta SIA "Valmieras ūdens", SIA "Rūjienas siltums" un SIA "Kocēnu komunālā saimniecība".

Atbilstoši “Pašvaldību likumam” ir uzsākta Pašvaldības dalības biedrībās un nodibinājumos izvērtēšana. Pašvaldībai līdz 30.06.2023. jālikvidē to izveidotās biedrības un nodibinājumus, kas neatbilst likumā noteiktajam, vai jāizbeidz dalība šādās biedrībās un nodibinājumos.

**Būtiski riski un neskaidri apstākļi, ar kuriem iestādes saskaras**

Pašvaldība uz 31.12.2022. ir darba devējs 3 108 darbiniekiem, tostarp izglītības iestādēs nodarbināti 2 157 darbinieki jeb 69%, bet 951 jeb 31% pārējās iestādēs[[4]](#footnote-4). Liels izaicinājums Pašvaldībai kā darba devējam ir kvalificēta darba spēka saglabāšana un jaunu speciālistu piesaiste, darba spēka (atsevišķu jomu darbinieki, piemēram, sociālie, inženiertehniskie speciālisti) trūkums. Būtisks faktors ir konkurētspējīgs atalgojums, kur ir jākonkurē ar privāto sektoru, kā arī joprojām pastāv ievērojama atalgojuma atšķirība starp Vidzemi un Rīgas reģionu, kas veicina kvalificētu darbinieku migrāciju uz citiem Latvijas reģioniem.

Ar mērķi uzlabot valsts pārvaldes darba efektivitāti un kvalitāti, uzlabot atlīdzības konkurētspēju ar privāto sektoru, tiek īstenota atlīdzības sistēmas reforma. Pašvaldībā intensīvs darbs pie tās ieviešanas uzsākts 2022.gada jūlijā, tostarp, veikta vairāk kā 1 700 amata vienību pārklasificēšana atbilstoši jaunajam amatu katalogam. Reforma ieviesta ar 2023.gada janvāri, tās ieviešanai paredzot finansējumu 2023.gadā, bet arī turpmāk tās īstenošanai būs nepieciešami būtiski finanšu līdzekļi.

Turpināsies Skola 2030 projekta īstenošana un jaunā izglītības satura ieviešana, kas līdztekus pamatprasmēm nozīmīgās cilvēka darbības jomās (kā valodas, sociālā un pilsoniskā, kultūras izpratnes un mākslas, matemātikas un datorzinātnes, dabaszinātņu un inženierzinātņu, veselības un fiziskās aktivitātes) uzsver starpdisciplinārās prasmes, dažādas personības īpašības, attieksmi un noteiktu vērtību sistēmu. Jaunā satura ieviešana ir saistīta ar daudziem neskaidriem jautājumiem gan par izglītības saturu, gan par finansējumu, skolu tīklu, skolu specializāciju, valsts ģimnāzijām noteikto lomu, pedagogiem nepieciešamo profesionālo pilnveidi u.c.

Negatīvu ietekmi var atstāt arī pedagogu trūkums izglītības iestādēs, kuru nosaka gan pedagogu novecošanās problēma, gan jauno pedagogu trūkums un pedagoga profesijas salīdzinoši zemais prestižs, atalgojums. Izglītības iestādēs Pašvaldībā nodarbināti 1 285 pedagogi, tostarp vairāk nekā 49% ir vecumā virs 51 gada, savukārt pedagoģisko darbinieku atbalsta personāls – 63% no 872 darbiniekiem ir vecumā virs 51 gada[[5]](#footnote-5). Paredzams, ka tuvāko piecu gadu laikā pensijas vecumu sasniegs 174 pedagogi un 180 darbinieki, kas veic pedagoģiskā atbalsta funkcijas, attiecīgi tas ir - 14% no pedagogu kopskaita un 21% no pedagoģiskā atbalsta personāla kopskaita.

Pašvaldības darbu un autonomo funkciju izpildi var ietekmēt normatīvo aktu izmaiņas, tiesu spriedumi, kas skar pašvaldību kompetencē esošus jautājumus un pildāmus darbus.

Pašvaldība vidējā termiņā nevar rēķināties ar stabiliem nodokļu ieņēmumiem un plānot tās attīstību. Stabila valsts vidēja un ilgtermiņa plānošana, skaidri definējot nosacījumus un normu piemērošanu, ir būtiska pašvaldību darbības stabilitātei un reģionu attīstībai, tajā skaitā ES līdzfinansēto un citu investīciju projektu savlaikus īstenošanai.

Pašvaldības plānotās nākotnes darbības un ieceres būtiski var ietekmēt arī Krievijas īstenotā karadarbība Ukrainā. Šīs situācijas ietekmi nākamajos pārskata gados nav iespējams noteikt, jo pastāv liela nenoteiktība par tās ilgumu, kā arī Ukrainas civiliedzīvotāju iespējām un vēlmi atgriezties mītnes zemē – Ukrainā.

**Pētniecības un attīstības darbi**

Izstrādāti un apstiprināti ilgtspējīgas attīstības plānošanas dokumenti: Valmieras novada ilgtspējīgas attīstības stratēģija 2022.-2038.gadam un Attīstības programma 2022.-2028.gadam; <https://www.valmierasnovads.lv/dokumenti/valmieras-novada-attistibas-planosanas-dokumenti/>.

Administratīvo teritoriju un apdzīvoto vietu likuma Pārejas noteikumu 17.punkts nosaka, ka jaunizveidoto pašvaldību, t.sk. Valmieras novada, teritorijas plānojumi izstrādājami līdz 2025.gada 31.decembrim. Pašvaldības dome 24.11.2022. pieņēma lēmumu Nr.713 (protokols Nr.22, 25.§) “Par Valmieras novada teritorijas plānojuma izstrādes uzsākšanu”. Ar šo lēmumu ir apstiprināts arī izstrādes darba uzdevums. <https://www.valmierasnovads.lv/attistiba/teritorijas-planosanas-dokumenti/teritorijas-planojums/>.

Pašvaldības dome 27.10.2022. pieņēma lēmumu Nr.642 (protokols Nr.20, 13.§) “Par Valmieras novada Pilātu un Valmiermuižas ciemu transporta infrastruktūras attīstības tematiskā plānojuma izstrādes uzsākšanu”. Tematiskā plānojuma izstrādes mērķis – izvērtēt Valmieras novada Pilātu un Valmiermuižas ciemu esošo transporta infrastruktūru, identificējot problēmsituācijas, kā arī izvērtēt apvedceļa savienojuma veidošanas ap Valmieras valstspilsētu iespējas, un izstrādāt detalizētu transporta infrastruktūras attīstības plānu, paredzot konkrētus risinājumus efektīvas un ilgtspējīgas transporta infrastruktūras veidošanai un mobilitātes nodrošināšanai. Tematiskais plānojums kalpos par pamatu Valmieras novada teritorijas plānojuma risinājumu izstrādei. <https://www.valmierasnovads.lv/attistiba/teritorijas-planosanas-dokumenti/tematiskie-planojumi/>.

Ar Pašvaldība domes 24.08.2022. lēmumu tika uzsākta Valmieras novada Ilgtspējīgas enerģētikas un klimata rīcības plāna 2030.gadam izstrādi. Tā izstrāde ir pabeigta un plāns apstiprināts ar Pašvaldības domes 23.02.2023. lēmumu. <https://www.valmierasnovads.lv/dokumenti/valmieras-novada-attistibas-planosanas-dokumenti/>.

Ar Pašvaldības domes 24.11.2022. lēmumu uzsākts darbs pie Izglītības nozares attīstības stratēģijas izstrādes, kā mērķi nosakot izglītības attīstības prioritātes un virzienus Valmieras novadā 2023.-2029.gadam, kopumā sekmējot efektīvu, ilgtspējīgu, modernu, kvalitatīvu un līdztiesības principos balstītu izglītības pakalpojumu attīstību.

Savukārt ar Pašvaldības domes 29.12.2022. lēmumu ir uzsākta Valmieras novada tūrisma stratēģijas izstrāde, to paredzot pabeigt līdz 01.12.2023.

2022.gadā tika uzsākta Valmieras Industriālā parka attīstības stratēģijas izstrāde, paredzēts apstiprināt Pašvaldības domes 27.04.2023. sēdē.

Lai noskaidrotu iedzīvotāju viedokli par 2022.gadā Valmieras novadā paveikto, kā arī lai veicinātu iedzīvotāju līdzdalību novada attīstībā un iesaisti dažādu norišu plānošanā, tiek organizēta ikgadējā iedzīvotāju aptauja.

Pašvaldība 2022.gadā piedalījās domnīcas PROVIDUS Eiropas Padomes projektā “Labas pārvaldības stiprināšana Latvijas pašvaldībās”. Veica deputātu, darbinieku aptaujas, kā arī pašnovērtējumu par 12 principiem (Sabiedrības līdzdalība, godīgas vēlēšanas un pārstāvniecība; Reaģētspēja; Lietderība un efektivitāte; Atklātība un pārredzamība; Tiesiskums; Ētiska rīcība; Prasmes un kapacitāte; Inovācijas un atvērtība jauninājumiem; Ilgtspēja un ilgtermiņa plānošana; Lietpratīga finanšu pārvaldība; Cilvēktiesības, kultūras dažādība un sociālā iekļaušana; Atbildība). Projekta rezultātus analizēja domnīca PROVIDUS, tos paredzēts prezentēt noslēguma konferencē 2023.gada maijā.

**Finanšu un instrumentu izmantošana un finanšu risku vadības mērķi, ja tas ir būtiski iestādes aktīvu, saistību un finansiālā stāvokļa novērtēšana**

Finanšu vadība ietver lietderīgu un racionālu Pašvaldībai pieejamo līdzekļu izmantošanu atbilstoši pieņemtajiem domes lēmumiem, finanšu resursu nodrošināšanu, budžeta projektu sastādīšanu, pašvaldības budžeta apstiprināšanu un nepieciešamo grozījumu veikšanu, kārtējā gada budžeta izpildi, likviditātes nodrošināšanu un brīvo apgrozāmo līdzekļu pārvaldīšanu.

Pašvaldības dome izveidojusi Budžeta komisiju, kas tai ir tieši pakļauta. Tās darbības mērķis ir Pašvaldības budžeta un budžeta grozījumu projektu izskatīšana un lēmumu par līdzekļu piešķiršanu konkrētām budžeta programmām virzīšana apstiprināšanai Pašvaldības domē. Vienotai izpratnei par Pašvaldības budžeta projekta sagatavošanu un apstiprināšanu Pašvaldībā ir izstrādāti un dome apstiprinājusi noteikumus “Par budžeta izstrādāšanu, apstiprināšanu, izpildi un kontroli Valmieras novada pašvaldībā”. Tāpat iekšējos normatīvajos dokumentos ir noteikti kontroles mehānismi. Budžeta līdzekļu racionālu izlietošanu nodrošina veiktie centralizētie iepirkumi saskaņā ar Publisko iepirkumu likumu, kā arī to izmantošanai un kontrolei Pašvaldība slēdz pilnvarojuma līgumus ar iestāžu/ struktūrvienību vadītājiem, nosakot darījuma summas, kuras nedrīkst pārsniegt, slēdzot saimnieciska rakstura līgumus.

Risku pārvaldība ir viens no iekšējās kontroles pamatelementiem, kas ļauj identificēt riskus, apzināt risku notikumu cēloņus un novērtēt riskus, lai izstrādātu rīcības plānu, kas preventīvi vai korektīvi samazinātu riska pakāpi līdz pieļaujami zemākajam līmenim. Risku izvērtējumu veic ne retāk kā reizi gadā, nepieciešamības gadījumā rīkojot ārkārtas sanāksmes, piemēram, ja atkārtoti jāizvērtē identificētie riski – pirms būtiskām izmaiņām normatīvajos aktos, vadošo darbinieku maiņas, pieņemot lēmumus, kas saistīti ar nepieciešamību ieviest jaunus procesus vai veikt izmaiņas esošajās darbībās u.tml.

Pašvaldībā apstiprinātajos KVS procesos tiek norādīti identificētie procesa riski un darbības risku iestāšanās novēršanai. Vairākas reizes mēnesī notiek KVS sanāksmes. Reizi gadā Vadības pārskatā tiek sniegta informācija par veikto rīcību efektivitāti saistībā ar riskiem un iespējām katrā no apstiprinātajiem procesiem. Tāpat Pašvaldībā darbojas iekšējās kontroles sistēma.

Pārskata gadā Pašvaldība turpināja regulāru Pašvaldības budžeta izdevumu pārraudzību un ilgtermiņa finanšu vadību, tādējādi nodrošinot finanšu resursu pietiekamību noteikto Pašvaldības funkciju realizācijai. Arī 2022.gadā turpinot stingru budžeta izpildes kontroli, Pašvaldība ir spējusi nodrošināt optimālu finansiālo stabilitāti. Pašvaldībai pārskata gadā absolūtās likviditātes rādītājs (naudas līdzekļi pret īstermiņa saistībām) ir 0,87 un kopējā likviditāte ir 1,08, kas liecina par spēju jebkurā laikā nokārtot maksājumus.

Pārskata gadā Pašvaldība nodrošināja nepieciešamos līdzekļus attīstības projektu, tajā skaitā ES struktūrfondu projektu, finansēšanai, tam piesaistot arī ilgtermiņa Valsts kases aizņēmumus. Pašvaldības pārskata gada faktiskais saistību apjoms uz atskaites perioda beigām sastāda 5,97% no pamatbudžeta ieņēmumiem (bez mērķdotācijām), kas norāda uz to, ka Pašvaldībai ir pietiekama finanšu kapacitāte, lai piesaistītu aizņēmumu līdzekļus visa novada attīstībai svarīgu un neatliekamu investīcijas projektu līdzfinansēšanai.

Pašvaldība plāno budžetu, tajā skaitā saistības, lai iespēju robežās vairāk līdzekļu ieguldītu investīciju projektos un iespējami īsākā laika posmā aizņēmumus atdotu. Normatīvie akti pieļauj maksimālo aizņēmuma atdošanas termiņu 30 gadi. Pašvaldība parādsaistības sedz 5–15 gadu laikā, atsevišķos gadījumos 20–30 gadu laikā. Pašvaldības galvenais finanšu aizdevējs ir Latvijas Republikas Valsts kase, kas kreditē ilgtermiņa un īstermiņa finanšu darījumus atbilstoši Latvijas Republikas normatīvajos aktos noteiktajai kārtībai. Trīs aizdevumu līgumi noslēgti ar sabiedrību ar ierobežotu atbildību Vides investīciju fonds. Pašvaldība arī 2022.gadā izmantoja iespēju vairākiem ielu infrastruktūras projektiem piesaistīt aizņēmuma līdzekļus saskaņā ar pasākumiem Covid-19 izraisītās krīzes seku mazināšanai un novēršanai. Šajā iniciatīvā tika veikta Ūdens ielas Valmierā pārbūve, tajā skaitā ietves un veloceliņu, astoņu ielu divkārtu virsmas apstrāde Valmierā un Apvedceļš – Sapas, Kauguru pagastā divkārtu virsmas apstrāde, Raiņa ielas Rūjienā remonts, pabeigtas Hallartes iela Valmieras pagastā un pulkveža Zemitāna iela Strenčos pārbūves.

Pašvaldības naudas līdzekļi ir izvietoti sekojošās Latvijas finanšu institūcijās – četrās komercbankās un Valsts kasē.

Pašvaldības konsolidētā budžeta ieņēmumi 2022.gadā sastādīja 98.54 miljonus eiro, tajā skaitā 7,15 miljoni eiro ārvalstu finanšu palīdzība, ES struktūrfondu un valsts budžeta finansētā daļa projektu īstenošanai. Kopumā ieņēmumi, salīdzinot ar 2021.gadu, ir palielinājušies par 11,47 miljoniem eiro. Budžeta izdevumu kopsumma pārskata gadā bija 118,81 miljoni eiro, kas ir līdzekļi Pašvaldības funkciju finansēšanai un investīcijām. Investīciju projektu īstenošanai 2022.gadā kopumā izlietoti 25,18 miljoni eiro jeb 25% finanšu resursu, kas tika ieguldīti novada infrastruktūras sakārtošanā un attīstībā, tostarp ES struktūrfondu projektu ietvaros.

Ievērojamu ietekmi uz uzturēšanas izdevumiem pārskata gadā atstāja energoresursu sadārdzinājums, būtiski palielinoties sociālo pabalstu izdevumiem. Salīdzinot ar 2021.gadu, sociālo pabalstu izmaksas palielinājās par 1,49 miljoni eiro, tostarp, lielākais pieaugums bija dzīvokļu pabalstiem un pabalstiem kurināmā iegādei. Ģeopolitiskā situācija saistībā ar karadarbību Ukrainā un pret Krieviju un Baltkrieviju ieviestās sankcijas, kas radīja metāla un citu resursu nepieejamību vai to izmaksu pieaugumu, apgrūtināja noslēgto iepirkuma līgumu izpildi sākotnējā līgumā paredzētajā ietvarā. Atbilstoši Iepirkumu uzraudzības biroja vadlīnijās "Līguma vadība krīzes apstākļos" noteiktajam - pakalpojumiem varēja palielināt līgumcenu līdz 10% un būvdarbiem līdz 15%, pie nosacījuma, ja līgums tika noslēgts līdz 24.02.2022.  Pašvaldība 2022.gadā noslēdza vairākas vienošanās par līgumcenas palielināšanu.

**Citi publiski pieejami dokumenti par iestādes darbību pārskata gadā**

Pašvaldības publiskais gada pārskats par 2022.gadu – uz šī pārskata sagatavošanas brīdi ir izstrādes stadijā, būs pieejams 2023.gada jūlijā; <https://www.valmierasnovads.lv/dokumenti/valmieras-novada-pasvaldibas-2022-gada-publiskais-parskats/>

Ikgadējais Attīstības programmas monitoringa ziņojums par 2022.gadu - uz šī pārskata sagatavošanas brīdi ir izstrādes stadijā, būs pieejams 2023.gada jūnijā; <https://www.valmierasnovads.lv/attistiba/valmieras-novada-planosanas-dokumenti/>

Iedzīvotāju aptaujas rezultāti – uz šī pārskata sagatavošanas brīdi ir anketu apkopošanas stadijā, būs pieejams 2023.gada maijā; <https://www.valmierasnovads.lv/sabiedriba/sabiedribas-lidzdaliba/iedzivotaju-aptauja/>

Valsts kontroles revīziju ziņojumi:

“Vai Latvijā izveidoti priekšnosacījumi ANO ilgtspējīgas attīstības mērķu sasniegšanai vietējā līmenī?”; <https://www.lrvk.gov.lv/lv/revizijas/revizijas/noslegtas-revizijas/vai-latvija-ir-izveidoti-prieksnosacijumi-ano-ilgtspejigas-attistibas-merku-sasniegsanai>;

“Izaicinājumi pašvaldību personālpolitikā (cilvēkresursu politikā), noslēdzoties pašvaldību teritoriālajai reformai”

<https://www.lrvk.gov.lv/lv/revizijas/revizijas/noslegtas-revizijas/izaicinajumi-pasvaldibu-personalpolitika-cilvekresursu-politika-nosledzoties-pasvaldibu-teritorialajai-reformai>.

Iestāžu/komisiju, kapitālsabiedrību un citu Pašvaldības institūciju pārskati tiek publicēti atbilstoši normatīvo aktu prasībām.

Domes priekšsēdētājs Jānis BAIKS

Evija Voitkāne, 64207172

evija.voitkāne@valmierasnovads.lv

Evija Nagle, 64207120

evija.nagle@valmierasnovads.lv

Inta Štefenberga, 64207130

inta.stefenberga@valmierasnovads.lv

Indra Čākure, 64207156

indra.cakure@valmierasnovads.lv

Baiba Tūtina, 64207205

baiba.tutina@valmierasnovads.lv

1. Valmieras novada pašvaldības nolikums, https://likumi.lv/ta/id/324752-valmieras-novada-pasvaldibas-nolikums [↑](#footnote-ref-1)
2. PMLP Personu datu apstrādes departamenta un Pašvaldības Centrālās pārvaldes Dokumentu pārvaldības un klientu apkalpošanas centra informācija; [↑](#footnote-ref-2)
3. https://www.nva.gov.lv/lv/2022gads [↑](#footnote-ref-3)
4. Avots: Centrālās pārvaldes Personāla nodaļa [↑](#footnote-ref-4)
5. Avots: Centrālās pārvaldes Personāla nodaļa [↑](#footnote-ref-5)